**INFORMACIJE IN NAVODILA OB VRAČANJU UČENCEV**

**1., 2. in 3. RAZREDOV V ŠOLO**

Na podlagi okrožnice Ministrstva za izobraževanje, znanost in šport (v nadaljevanju: MIZŠ) št. 6030- 1/2020/31, z dne 8. 5. 2020, na podlagi okrožnice MIZŠ št. 6030-1/2020/35, z dne 13. 5. 2020, na podlagi priporočil Nacionalnega inštituta za javno zdravje (v nadaljevanju: NIJZ) z dne 8. 5. 2020, na podlagi dodatnih priporočil NIJZ z dne 12. 5. 2020 in skladno s priporočili Zavoda RS za šolstvo glede prehoda z izobraževanja na daljavo v izobraževanje na šoli z dne 8. 5. 2020 se od 18. 5. 2020 dalje postopoma odpravljajo omejitve v šolah, in sicer se za učence 1., 2. in 3. razreda izvaja pouk obveznega in razširjenega programa v prostorih matične šole, od 25. 5. 2020 dalje pa tudi za vse učence 9. razreda in za učence od 4. do 8. razreda, ki imajo učne težave in težko dosegajo standarde znanja. Za slednje se bodo izvajali dopolnilni pouk ter individualna in skupinska pomoč.

# Ponovni prihod v šolo in upravičenost prihoda učenca

V šolo se vračajo **le zdravi učenci**. V skladu s priporočili NIJZ mora šola pred vstopom učenca v šolo obvezno pridobiti **podpisano Izjavo** **staršev pred vstopom otroka** **v šolo** (razredničarke so vam jo že posredovale), s katero starši potrdite, da je otrok zdrav. **Starši boste izjavo oddali učiteljici učenčeve skupine** prvi dan prihoda v šolo. Podpisana izjava je pogoj za vstop v šolo.

V dokumentu Razširjenega strokovnega kolegija za pediatrijo Opredelitev zdravstvenih omejitev za otroke in dijake v času sproščanja ukrepov glede epidemije SARS -2-CoV so opredeljene **zdravstvene omejitve za učence za vrnitev v šolo** ob ponovnem odprtju šol. V primeru, da je v družini, v istem gospodinjstvu drug otrok, mladostnik ali odrasla oseba, ki ima zdravstvene omejitve, se po priporočilih NIJZ otroku odsvetuje vrnitev v šolo. Starši se morate o tem posvetovati z izbranim osebnim zdravnikom - specialistom pediatrije oz. izbranim osebnim zdravnikom.

Šola bo učencem, ki zaradi zdravstvenih omejitev ne bodo mogli obiskovati pouka v šoli omogočila podporo. Ta se bo izvajalo tako, kot so jo učitelji izvajali v času dlje trajajoče odsotnosti učenca pred nastankom posebnih razmer.

# Jutranje varstvo in podaljšano bivanje

Na šoli bomo izvajali jutranje varstvo in podaljšano bivanje.

Jutranje varstvo bo potekalo od 6.00 do 8.00. Zajtrk bo ob 7.00 do 7.30, učenci bodo zajtrkovali v jedilnici. Tja jih bo spremljal učitelj jutranjega varstva. Ob 8. uri bodo razredničarke odpeljale učence svoje skupine v učilnice.

Podaljšano bivanje bo potekalo predvidoma od konca pouka do odhoda učencev domov, vendar ne dlje kot do 16.30.

# Nov način prihajanja v šolo in odhajanja domov, vozni red šolskega prevoza

NIJZ priporoča, da učenci prihajajo v šolo predvsem peš, kjer je to mogoče, v drugih primerih pa starši poskrbite za individualni prevoz otrok v šolo, brez združevanja učencev. V primeru, da starši nimate druge možnosti in bodo učenci prihajali v šolo s šolskim prevozom je potrebno upoštevatiHigienska priporočila za izvajanje avtobusnega javnega mestnega prevoza potnikov v času epidemije COVID-19, s čimer so vozniki seznanjeni.

**Učenci vstopajo v šolo in izstopajo iz nje posamično.** Starši pospremite otroka do vhoda v šolo s Kersnikove ulice ali vhoda z dvorišča. Učenca bo v šolski avli pričakal zaposleni in ga usmeril do učilnice.

Učenci **prihajajo v šolo od 8. ure naprej**, razen tisti, ki so vključeni v jutranje varstvo. V primeru lepega vremena, bodo učenci od **14.30** aktivnosti podaljšanega bivanja **izvajali na zunanjih šolskih površinah.**

# Šolska prehrana

Organizirani bodo vsi obroki: zajtrk, malica, kosilo in popoldanska malica glede na vašo prijavo obrokov, kot je bilo pred zaprtjem šole. Uveljavljanje sprememb pri prehrani od 19. 5. 2020 dalje starši uredite pri učiteljici, s klicem v tajništvu šole oz. s poslanim elektronskim sporočilom.

Malico bodo imeli učenci med 9. 30 in 10.15. Na kosilo bodo odšli po končanem pouku oz. takrat, ko bo zagotovljeno dovolj prostora za celotno skupino. Popoldansko malico bodo imeli ob 14. uri.

# Pouk

Pouk se bo za vse učence začel ob 8.20, urnik pouka se ne spreminja. Ure športa se bodo po priporočilu izvajale pretežno v naravi. Od 18. 5. 2020 naprej se pričnejo izvajati tudi vsebine razširjenega programa, tečaj nemščine in športni program Dodatni uri športa. Vsaka skupina bo o terminu sproti obveščena. Dodatna strokovna pomoč in učna pomoč se bo za učence, ki bodo vključeni v šolo izvajala v šoli. Za ostale učence se bo dodatna strokovna pomoč in učna pomoč nadaljevala na daljavo.

# Splošne informacije o organizaciji vzgojno-izobraževalnega dela na šoli

* Ker sta po priporočilih NIJZ higiena kihanja in kašlja ter vzdrževanje primerne razdalje ključnega pomena za omejevanje širjenja virusa in drugih mikroorganizmov s kapljicami, medtem ko je higiena rok in zlasti izogibanje dotikanju obraza z nečistimi rokami pomembna za preprečevanje posrednega stika z mikroorganizmi, bomo ves čas izvajanja vzgojno-izobraževalnega procesa veliko pozornost namenjali ustreznemu izvajanju vseh higienskih priporočil.
* V notranjih, skupnih prostorih (hodnikih, jedilnici, sanitarijah) je priporočljiva uporaba mask zaposlenih.
* Prostorsko bomo poskušali zagotavljati ustrezno varnostno razdaljo. Vemo, da kljub navodilom, usmerjanju in sprotnemu opozarjanju pri starostni skupini učencev prve triade ne bomo mogli ves čas dosledno preprečevati nenamernih, spontanih ali naključnih hipnih oz. kratkotrajnih stikov.
* Starši se poslovite od otroka pred vhodom v šolo in ga prepustite zaposlenemu, ki ga bo usmeril v učilnico. Če morate nujno vstopiti v šolsko stavbo, uporabite masko, pri vhodu pa si razkužiti roke in upoštevajte varno medosebno razdaljo.
* V jedilnici so na tleh talne oznake, ki označujejo smer hoje in ohranjanje ustrezne razdalje.
* Za prenos informacij o otroku uporabljajte telefon ali druge elektronske povezave.
* Učenci prvi dan prinesejo v šolo vse šolske potrebščine, ki jih bodo puščali v šoli. Menjavanje in posojanje potrebščin je odsvetovano. Prav tako naj imajo učenci s sabo copate, stekleničko za vodo ter topla oblačila, saj se bodo prostori pogosto zračili.
* Starši nam boste zelo pomagali, če boste svoje otroke ponovno opozorili na pomembnost upoštevanja vseh higienskih ukrepov. Splošna navodila za preprečevanje okužbe s povzročiteljem COVID 19 so dosegljiva na spletni strani NIJZ:

[https://www.nijz.si/sl/preprecevanje-okuzbe-z-virusom-sars-cov-2019.](https://www.nijz.si/sl/preprecevanje-okuzbe-z-virusom-sars-cov-2019)

* Prosimo vas, da se z otroki pogovorite o ponovnem odprtju šole in jim predstavite predvsem pozitivne vidike. Pomembna je namreč tudi podporna psihološka priprava otroka, da se ne bo vračal v šolo poln tesnobe, strahu saj bo to zanj pomenilo nenehno (blago) obliko stresa.
* Učiteljice bodo prvi teden veliko časa namenile pogovoru o preživetem času zadnjih dveh mesecev, preverile obravnavano učno snov podano na daljavo, nudile dodatno razlago in pomoč, poskušale vzpostavitvi higienski režim med učenci.

Spoštovani starši,

verjamem, da bomo skupaj z odgovornim spoštovanjem dogovorov izpeljali pouk tako, kot si ga vsi želimo. Pri tem pa ne sme manjkati razumevanja, strpnosti, prilagajanja in poenostavljanja.

Veselim se ponovnega srečanja z vami, vrveža v učilnicah, v šolskem parku in na igriščih .

Maribor, 15. 5. 2020 Katja Pregl, ravnateljica